Afrikaner as etniese groep loop gevaar om te verdwyn omdat Afrikaans te dun gesaai is oor die land en weens die nalatenskap van apartheid | SAUK.co.za - Nuus.info
Prof. Hermann Giliomee.Giliomee (80), 'n bekende geskiedskrywer, het Woensdag die Kaapstad-persklub in Nuweland oor die opkoms en ondergang van die Afrikaners toegespreek.
Volgens Giliomee loop die Afrikaner as etniese groep die gevaar om te verdwyn omdat sy sprekers te dun gesaai oor die land voorkom en weens die nalatenskap van apartheid. Sy jongste boek heet The Rise and Demise of the Afrikaners.
"Jy kan net 'n lewenskragtige taal hê as daar behoorlike skole en universiteite is en daar is tans net een waar jy ten volle voorgraads in Afrikaans kan studeer. Volgende sal die groot Afrikaanse skole gaan, want waarom sal jy die taal aanbied as niemand daarin kan studeer nie."
Hy het daarop gewys as Afrikaans in Suid-Afrika sterf, is dit weg anders as met Engels.
"As daar nie plek vir Engelssprekendes is nie, kan hulle net êrens anders gaan. As die ANC besluit Engels is nie meer 'n amptelike taal nie, het hulle soveel ander plekke om te gaan waar dit die voertaal is."
Giliomee sê ook hy is twyfelagtig (ambivalent) oor private kolleges wat deur Afrikaanse groepe gestig word, "want dit kan lei tot 'n nuwe segregasie onder Afrikaanssprekers, waar bruin mense wat dit nie kan bekostig nie, uitgehou word".
Volgens Giliomee het die idee dat die taal kan uitsterf nog altyd sterk onder Afrikaners geloop.
Mense vra nou hoe die taal kan uitsterf as talle kinders nog matriek in Afrikaans skryf, soveel Afrikaanse boeke verkoop word en die grootste maatskappy in Afrika (Naspers) deur Afrikaners gestig is.
Maar dit kan gebeur omdat Afrikaners 'n "kwesbare minderheid" is wat wydverspreid oor die land woon en nie 'n volwaardige meerderheid in enige provinsie of streek het nie.
"Die Afrikaner kan verdwyn weens dié wye verspreiding en apartheid, wat die Weste tot met die val van Kommunisme nog gesteun het."
Volgens Giliomee was "die hele plan van apartheid" op foutiewe demografiese syfers gegrond en was die voormalige regering nie in staat om behoorlik vas te stel hoeveel swart mense daar in die land was nie.
Lede van die destydse Nasionale Party het dit glo later erken. Toe is bevind pleks van 20 miljoen swart Suid-Afrikaners teen die einde van die eeu, was daar eintlik 32 miljoen.
Intussen het wit mense as bevolkingsgroep kleiner geword, het hy gesê.
« ANC adjunkpresident sê dat regime die "onreg van die verlede" wil regstel en grondgryp geen gevaar inhou vir SA se ekonomie – Watter onreg Mabuza?
Omgekrapte SAPD lede dreig met landwye staking na "kitsbevorderings" waar groentjies drie range spring »